Sauðfjárslátrun byrjar óvenjulega seint í ár , en alla jafna hefur hún farið af stað í lok júlí á undanförnum árum , þó í smáum stíl . Á vefnum bbl.is kemur fram að fyrsta sumarslátrunin var hjá Norðlenska á Akureyri 15. ágúst en að sögn Sigmundar Hreiðarssonar vinnslustjóra verður ekki byrjað af fullum krafti fyrr en um mánaðamótin . Ástæðan er sú að lítil ásókn er í kjöt svo snemma , bændur vilji halda fé sínu lengur á beit þar sem sprettan var sein vegna þurrkanna í sumar og sumir hafi jafnvel ákveðið að seinka göngum . „ Bændurnir ráða auðvitað ferðinni í þessu , ef þeir vildu koma þá myndum við bregðast við en við þurfum að keyra húsið á fullum afköstum . “ Guðmundur Svavarsson hjá Sláturfélagi Suðurlands segir í samtali við bblis að markaðsástæður fyrst og fremst ráði því hve seint þeir byrja , en fyrsta slátrun SS var 16. ágúst með 600 lömbum og hefst svo full slátrun í september .